Rekordmange har søkt plass på denne skolen: – Veldig tøft at de tør å stille opp
Hvert år kjemper flere hundre 7.-klassinger om plassene ved Wang ungdomsskole. Over halvparten av dem vil få avslag i år.  – Jeg er veldig spent, sier Diana Nordbø.  Den unge kunstløperen har akkurat slått tre ruller bortover en blå turnmatte i Expo-hallen på Tjensvoll. I år har rekordmange elever på 7. trinn møtt opp til den fysiske opptaksprøven ved Wang ungdomsskole i Stavanger.  Nordbø er én av 200 elever som søker plass på idrettsskolen i Stavanger. Av 200 søkere er det bare 60 av dem som får begynne til høsten.  – Jeg har søkt på Wang Ung både i Sandnes og i Stavanger, men det er mest praktisk å komme inn her i Stavanger. Jeg trener i ishallen rett ved, sier Nordbø.  Ved Wang Ung i Sandnes kjemper 103 elever om 60 plasser.  Poengene avgjør  Det er den fysiske opptaksprøven som avgjør hvem som kommer inn på skolen. De neste timene skal ungdommene gjennom sju ulike stasjoner, der de testes i motorikk, kondisjon, spenst, koordinasjon og samarbeid.  – Vi er en idrettsskole, så vi er opptatte av allsidighet. Elevene får bare trent sin egen idrett én gang i uken, de andre dagene driver de med ulike former for styrke og allsidige øvelser og idretter, forklarer Tor Einar Refsnes, toppidrettssjef på Wang.  Ifølge toppidrettssjefen er det mulig å få med seg 10 poeng på hver stasjon og en samlet poengsum på 70 poeng. – De fleste ligger på en skala mellom 5 og 10 på hver øvelse, og i snitt er det vanligst å oppnå mellom 45 og 50 poeng til sammen, sier Refsnes. Han går ut på en av de blå turnmattene for å demonstrere en ny øvelse. Nå skal elevene stå på hodet. Gir alt i opptaket – Jeg er spent på om jeg kommer inn, sier Simen Vikingstad.  Han driver med ishockey og følger nøye med på konkurrentene rundt seg. En av dem er Kaia Klovning Folgerø. Hun har fullført alle rullene på matten med én hånd. På den andre armen har hun en gips.  – Jeg falt da jeg sto på snowboard i vinterferien, sier Folgerø.  Skadet arm eller ei, opptaket til drømmeskolen må gjennomføres, og hun gjør de øvelsene hun får til.  – Jeg har fått øvd litt på øvelsene fra før av, sier Folgerø.  Ikke flaut å få avslag  Øvelsene ungdommene skal gjennom blir lagt ut på forhånd, slik at elevene får mulighet til å forberede seg. Likevel var det mange spente ansikter som møtte opp denne morgenen.  – Det første vi gjør, er å få dem til å senke skuldrene, heie på hverandre og ha det gøy sammen. Når det er så mange søkere, er det ikke flaut om de ikke kommer inn, sier Refsnes.  Ifølge Refsnes er det flest gutter som søker plass ved skolen, og det er et stort overtall av fotballspillere.  – Vi ønsker flere jenter, og som skole prøver vi å satse på idretter med jenter, som hockey og håndball. Men det er de ulike idrettsklubbene i området som må jobbe for å få dem inn i idretten. Vi er bare et supplement, sier han.  Elevene skal ha det gøy  – Det er veldig gøy med rekord i søkertall, men samtidig er det kjipt å måtte si nei til så mange, sier rektor Leif Harald Flikkeid.  Sammen med daglig leder ved ungdomsskolen, Steffen Uldal, har han tatt turen innom hallen der opptaksprøvene er godt i gang.  – Det er veldig tøft at de tør å stille opp og at de er så mange, sier han.  Uavhengig resultatet 7.-klassingene får i opptaksprøven, er skolen opptatt av at elevene skal ha det gøy, og at de går ut fra hallen med godt humør.  – Og så får de jo venner. De snakker, blir kjent og legger hverandre til på Snapchat. Det er også viktig at de vet at idrettskarrieren deres ikke er avgjort eller ødelagt selv om de ikke kommer inn, sier Uldal. 
Wang ungdomsskole i Stavanger melder om rekordhøye søkertall, med 200 elever som kjemper om 60 plasser.  Adgang opptak til skolen avgjøres gjennom en fysisk opptaksprøve, der elevene testes i motorikk, kondisjon, spenst, koordinasjon og samarbeid.  Selv om skolen er en idrettsskole, er det viktig for ledelsen at elevene har det gøy og bygger vennskap under opptaksprøven.